Pilatõs nĩkawãshũ hatu yunua bitxi kuxatiwẽ Jesus kuxa kuxa atã
kashe wakĩ Romano soldadobũ nixi mushaya maiti washũ Jesus maimashũ shanẽ ibũ bemakia tari taxihaira sawematã
bestibu Jesusũ besuuri nishũ kashe wakĩ yuikĩ:
—Judeu shanẽ ibu kayabirã,
mĩ miaki— iwanã,
hawẽ besuki bepastãtanaibũ
Pilatos ana kaĩtã judeu shanẽ ibubu yuikĩ:
—Jesusũ hawa hatũ txakabu wama ixiã ẽ matu unãmakĩ kaĩmai uĩkãwẽ— hatu waya
musha maiti inũ tari pauti taxipa mexu duakabi sawemabu hawẽ besu himĩ iruma Jesus kaĩkiranaya Pilatõs tenãkatsi ikama ana hatu yuikĩ:
—Na huni mã iweshurã,
uĩkãwẽ— hatu wa
uĩkĩ Deusbe nukunabu hãtxashunika shanẽ ibubu inũ Templo mekenikabũ hui kuxipawẽ Pilatos yuikĩ:
—Cruzki mastawe!
Cruzki mastawe!
— akeakeabu
haska washũ atirubuma unãbiakĩ Pilatõs hatu kashe wakĩ ana yuikĩ:
—Hawa txakabu hayamaki.
Matũmebi iyushũ aritãkãwẽ— hatu wa
Deusbe nukunabu hãtxashunika shanẽ ibubũ yuikĩ:
—Txani txakai:
“Ẽ Deusũ bakeki”,
imiski.
Deusũ hãtxa Moisés nuku keneshuni nũ hayaki.
Haskawẽ taeshũ Deus yuãkĩ kanemiswẽ taea nũ yunuaiwẽ taearã,
hau mawanũwẽ— aka
haska yuiaibu nĩkatã Pilatos ana datekĩ
hawẽ kene merã ana txĩtuãbaĩ Jesus iyushũ yukakĩ:
—Mĩ haniamẽ?
— aka Jesusũ ana hawa yuiamakẽ
haki sinatakĩ Pilatõs ana yuikĩ:
—Mĩ ea ana hãtxa wamamẽ?
Ẽ kuxipawẽ hawa wama ẽ mia nitxĩtiru inũ ẽ kuxipawẽri ẽ mia hatu mastamatiru,
mĩ unãmamẽ?
— aka
haska yuiai nĩkatã atimas Jesusũ kemakĩ:
—Deusũ dasibi damiwanitũ mia kuxipa yunuama ekiri mĩ kuxipa hayama ikeanaii.
Haskakẽ habũ ea atxishũ mianu yunushũ ea nitxiãbunã,
habũ txakaburã,
mina binuabuki,
Deus sinatamakinã— aka
haska wa nĩkatã Pilatos tashnikirã Jesus hawa wama nitxĩnũ ikaya judeu shanẽ ibubũ hui kuxipawẽ Pilatos ana yuikĩ:
—Tsuara shanẽ ibu kayabi ikatsis ikĩ mĩ shanẽ ibu kayabi César danãkĩ hawẽ kuxipa mebĩpai imiski.
Hawa wama Jesus mĩ nitxĩainã,
mĩ Césarn haibumaki— akubainaibũ
hanu Páscoa mexukiri ishanaitiã ma bari mananãbi kaya haskaibu Pilatõs nĩkatã Jesus tashnimabirã mixki buyakĩ kerã wanibu hawẽ kena Hebreu hãtxawẽ kenakĩ Gabatá hanushũ yunuti anu tsaushũ kashe hãtxawẽ judeu shanẽ ibubũ hatu yuikĩ:
—Narã,
matũ shanẽ ibu kayabiki— hatu wa
haki sinatakĩ hãtxa kuxipawẽ yuikĩ:
—Tenãriwe!
Tenãriwe,
cruzki hatu mastãmatanã!
— ikubainaibũ
Pilatõs ana hatu yukakĩ:
—Haskakĩ matũ shanẽ ibu kayabi hatu mastamapa?
— hatu wa
Deusbe nukunabu hãtxashunika shanẽ ibubũ yuikĩ:
—Nukurã,
nũ shanẽ ibu betsa hayamaki!
César besti nukũ shanẽ ibu kayabiki.
Hatu mastamariwe!
— akabu
hatũ hãtxawẽ taeshũ Jesus hatu mastamakĩ Romano shanẽ ibu Pilatos ĩ hawẽ soldadobu yunua iyuaibũ